Nekiment a kormány foglalkoztatás- és gazdaságpolitikájának a Magyar Kereskedelmi és Iparkamara elnöke. Parragh László komplex programot követel a kormánytól a munkaerőhiány csökkentésére. Különben az áhított 4%-os GDP-növekedésből nem lesz semmi.

Ma már mindegyik szakma hiányszakma

– jelentette ki a Magyar Kereskedelmi és Iparkamara elnöke egy budapesti sajtótájékoztatón. Parragh László emlékeztetett: a Központi Statisztikai Hivatal adatai szerint míg 2015-ben 35 ezer ember hiányzott a munkaerőpiacról a gazdaságban, addig idén már több mint 90 ezer. Példaként említette, hogy sok az üres álláshely az egészségügyben, a közigazgatásban, az informatikában, a logisztika, a feldolgozó- és az építőipar területén, lényegében mindenhol. Figyelmeztetett: ha a közeljövőben nem lesz változás, azt a magyar gazdaság növekedése is megsínyli. Úgy számol, hogy a munkaerő-eláramlás akár 2%-kal is visszafoghatja a GDP-bővülést.

A kamara elnöke ezért azzal állt elő: a kormánynak komplex programot kell készítenie a probléma megoldására. Parragh László tételesen fel is sorolta, hogy szerinte kiket lehetne mozgósítani az országban:

a közmunkásokat,

a romákat,

a lemorzsolódó diákokat,

azokat az anyákat, akik otthon vannak a gyerekükkel,

a külföldre ment fiatalokat.

Elképzelése is van arról, hogyan lehetne őket visszavezetni a munka világába. A fiatalokat például úgy, hogy szakmát tanulnak, így, ha később ki is esnek az iskolapadból, legalább szakmájuk legyen, amivel könnyebben el tudnak helyezkedni.

A kormány kommunikációjával szögesen ellentétes, a kamara elnökétől meglepő mondat is elhangzott a sajtótájékoztatón. Parragh László azt a munkaerőimportról: azt mondta, "tudomásul kell venni, hogy a fehér bőrű, keresztény gyökerű munkavállalók elfogytak, ez nem egy reális tartalék, ahonnan embert lehetne hozni a gazdaságba".

Az elnöknek voltak még más, a kormány gazdaságpolitikáját érintő, egyéb kritikus kijelentései is:

Megfelelő felnőttképzés kell a közmunkásoknak.

Megfelelő felzárkóztatási programot kell hirdetni a romáknak.

Haza kell hozni a külföldön dolgozó fiatalokat.

Utóbbiakról az elnök azt mondta: ők értékes munkaerőnek számítanak, mert felkészültek és nyelveket beszélnek. Majd hozzátette: "komoly érvágás a nemzetgazdaságnak, hogy több százezren hagyták el az országot".